હરિયાળા નગરને સ્માર્ટ સિટી બનાવવા માટે પ્રથમ તબક્કામાં રૂ. ૧૦૦૦ કરોડના ખર્ચની યોજના છે. જે અંતર્ગત રૂ. ૭૦ કરોડના ICCC પ્રોજેક્ટની કામગીરી શરૂ થયા બાદ હવે અદ્યતન ગટર વ્યવસ્થા ઊભી કરવા માટે તજવીજ હાથ ધરાઈ છે. પાટનગરની દાયકાઓ જૂની ગટર વ્યવસ્થાના સ્થાને ડિજિટલી કંટ્રોલ્ડ ગટર વ્યવસ્થા ઊભી કરવા માટે રૂ. ૬૦ કરોડ ખર્ચવા અંગે નિર્ણય લેવાય તેવી શક્યતા છે. સ્માર્ટ સિટી હેઠળના વિવિધ પ્રોજેક્ટના ઝડપી અમલીકરણ માટે સ્માર્ટ સિટી ડેવલપમેન્ટ કંપનીની રચના કરવામાં આવી છે. મ્યુનિ. કમિશનરના વડપણ હેઠળની આ કંપનીના બોર્ડની બેઠક બુધવારે યોજાવાની છે. આ બેઠકમાં રૂ. ૬૦ કરોડની સ્કાડા ડ્રેનેજ સીસ્ટમ અંગે નિર્ણય લેવામાં આવશે. સ્કાડા સીસ્ટમ માટે અગાઉ ટેન્ડર પ્રક્રિયા હાથ ધરાઈ હતી, તેમાંથી સક્ષમ કંપનીની પસંદગી અંગે નિર્ણય થશે.